Wusnjeneho sobudźěłaćerja lětanišća dla je lětadło předewzaća Alaska Airlines zaso přizemić dyrbjało. Muž bě sej w kófrowym rumje pasažěrskeje mašiny drěmnył a hakle po wotlěće zaso wotućił. Pilot kłapanje pod nim słyšeše a so zawróći, kaž lětanske předewzaće zdźěla. Muža dowjezechu do chorownje. Nětko přepytuja, čehodla bě sej runje w lětadle wusnył.
27 kilometrow bjez lokomotiwnika dozady jěł je ćah w Bangladeshu. Lokomotiwnik bě na dwórnišću wulězł a pomocnikej kazał, motor ćaha hižo startować. Tón pak system wopak posłužowaše, tak zo ćah dozady jědźeše. Jako lokomotiwnik tole pytny, ćah hižo z dwórnišća smaleše. Po něšto času to tež ludźo pytnychu a ćah zhromadnje z kontrolerom jězdźenkow zadźeržachu. Lokomotiwnika na to pušćichu.
Z kolijow wuskočiła je tramwajka w pólskim měsće Łódźi, z kotrejž bě statny prezident Bronisław Komorowski runje po puću na wólbnobojowe zarjadowanje. „Někotři drje nětko tukaja, zo jedna so wo sabotažu“, žortowaše liberalnokonserwatiwny politikar w sćelaku TVP. Stražnicy pólskeho prezidenta na to k busej přewodźachu. Při njezbožu so nichtó njezrani.
Štyri lěta po tsunamiju je wrak japanskeho rybarskeho čołma pobrjóh USA docpěł. W nim nańdźechu sudobjo ze žiwymi makrelemi, kotrež běchu japanscy rybarjo do katastrofy popadnyli. Tsunami bě 11. měrca 2011 čołm sobu storhnył. Wot toho časa bě wona 8 000 kilometrow hač k pobrjohej stata Oregon po puću. Ryby přepodadźa akwarijej.
Stres a hněw namócnje přewinyć – tajki serwis poskićeja wot spočatka měrca tež w Mnichowje. Prěni projekt tohole razu wobsteji hižo w Halle nad Solawu. We wosebitych rumnosćach móža ludźo za wěsty popłatk wuhotowanje běrowa abo bydlenja rozbić. W Mnichowje su předewšěm běrowy prašane, kaž jich wobhospodarjer zdźěla. Fachowcy maja swoje dwěle. Woni radźa, za přičinami hněwa pytać a problem měrniwje rozrisać.
Z awtom do parkoweho hata starownje zajěła je 78lětna žona w Krefeldźe. Při wuparkowanju stupi wona z tajkej mocu na pedal płuna, zo awto přez kerčinu a ławku zajědźe, doniž w haće stejo njewosta. Při tym hišće dalše awto wobškodźi. Žonu móžachu wuswobodźić. Wona klučiki awta nětko dobrowólnje woteda.
Njewšědnu wuchowansku akciju je pos we Warsteinje zawinił. 16lětny Yorkshire-terrier bě so w nocy na wutoru zhubił. Wutoru wječor słyšeše pěšk psa w kanalizaciji žałosćić. Prawdźepodobnje bě nimale slepe skoćo do sto metrow dołheje roły zalězło a so tam zatłusnyło. Přiwołana twarska firma dyrbješe samo dróhu horje ryć, zo móhła psa wuswobodźić. Hač zawěsćernja kóšty dźěłow přewozmje, hišće njewědźa.
K hotowej bijeńcy je při tankowni w badensko-württembergskim Ellwangenje dóšło. 48lětny rjedźeše po tankowanju hišće wokna swojeho awta. Za nim čakacemu 28lětnemu traješe to předołho. Dokelž starši šofer namołwu młódšeho, zo měł wotjěć, ignorowaše, dóńdźe k werbalnemu a skónčnje namócnemu rozestajenju, při čimž so 28lětny zrani. Tón je nětko staršeho šofera wobskoržił.
Wróny su w Japanskej mały chaos zawinili, wužiwajo metalowe dźěle na milinowym sćežoru za twar hnězda. Tak dóńdźe ke krótkospjeću. We wjace hač 160 domjacnosćach na kupje Shikoku wupadny na to milina, kaž nowiny rozprawjeja. Tež ample křižowanišća so naraz hasnychu, štož wjedźeše k wobchadnemu njezbožu.
Sto litrow lěpka na křižowanišću w Aucklandźe, najwjetšim měsće Nowoseelandskeje, je šoferam dźensa tójšto mjerzanja načiniło. Policija dyrbješe křižowanišćo w powołanskim wobchadźe lěpka dla zawrěć, zo móhli wohnjowi wobornicy lěpk wotstronić. Tole wjedźeše k haćenjam w druhich dźělach města. Štó bě telko lěpka zhubił, hišće přepytuja.
17lětny šuler z New Yorka bu na wšitkich wosom ameriskich elitowych uniwersitach tak mjenowaneje IVY league přiwzaty. Wone su požadanje a nastawk rodźeneho Nigeričana, kiž bě ze staršimaj před wosom lětami do USA přićahnył, přiwzali. 17lětny chce sej wšitke wysoke šule woměrje wobhladać, tenděruje pak hižo na uniwersitu w Yale, kaž telewizijnemu sćelakej CNN rjekny.
Měsacy dołho je čěska policija pytała za zhubjenymi mólbami mjezynarodneho zetkanja molerjow na hrodźe Valtice. Nětko je so wukopało, zo bě je zarjadnik hrodu, na kotrymž so forum „Wulki format“ wotmě, we wobłuku rjedźenskeje akcije zrumował. Policija bě skerje na rubježnistwo tukała. Wolóženje, zo su mólby w hódnoće 170 000 eurow zaso našli, je wulke. Zo je tak drohe wěcy zrumował, zarjadnik zawěsće wědźał njeje.
Dlěša hač 2 000 metrow bě kołbasa, kotruž su rěznicy składnostnje měšćanskeho swjedźenja w serbiskim městačku Turja zhotowili. 28 swini dyrbjachu za to zarězać, zo bychu trěbne 3 400 kilogramow mjasa měli. Dale předźěłachu 60 kilogramow sele, 25 kilogramow papriki kaž tež po dźesać kilogramach čorny popjer a kobołk. Lěto wob lěto spytaja w Turi dlěšu kołbasu zhotowjeć.
Při twarskich dźěłach za nakupowanišćo su w awstriskim Tullnje nad Dunajom dospołny zdźeržany kosćowc kamela ze 17. lětstotka našli. Zwěrjo słušeše pozdatnje k wójsku Osmanow, kotřiž 1683 Wien woblěhowachu. Samo na sebi buchu kamele tehdy z wojerskich přičin zjědźene abo na hinaše wašnje wužiwane. Dospołne kosćowcy su tuž jara rědke. Móžno tež je, zo je kamel jako eksot do Awstriskeje přišoł a tam zahinył.
Tež Berlinska telewizijna wěža je wot orkana Niklasa potrjechena. Techniskich problemow wichora dla dyrbjachu wčera wječor wšitke lifty zawrěć. Wopytowarjo hosćenca a wuhladniskeje platformy wjace hač 200 metrow wysoko dyrbjachu chcyjo nochcyjo 900 schodźenkow po nuzowym schodźe wužiwać, zo móhli wěžu zaso wopušćić. Wuporjedźenja dla wostanje 365 metrow wysoki symbol stolicy hišće hač do jutřišeho zawrjeny.
Najstarši čłowjek swěta je dźensa zemrěł. 117lětna Japanjanka Misao Okawa je kiprosće dla w starowni wudychała, rozprawjeja medije. 1898 rodźena dźowka wikowarja měješe za žiwjenske hesło „Wšitko a wjele jěsć“. Misao Okawa bě wot februara 2013 w Guinnessowej knize rekordow z tehdy 114 lětami jako najstarša žona swěta zapisana. Wot awgusta 2013 bě wona najstarši čłowjek zemje.
ces_Latn szl_Latn ces_Latn ces_Latn szl_Latn szl_Latn szl_Latn ces_Latn szl_Latn hrv_Latn szl_Latn szl_Latn szl_Latn szl_Latn szl_Latn szl_Latn